《和南圃老人龙岩书事》
明代·林弼

苍岩百叠树交绿，石栈九折车失轴。山腰忽断峡山来，小溪新水流寒玉。

溪上茅茨两三屋，野人足音喜空谷。开门迎客敬三肃，壶有香醪盘有菽。

自云今年雨雪足，山棱夏收稻秋熟。稻可酒兮棱可粥，生来城府无轨躅。

德公耕𤱂鹿门麓，子真桑麻谷口曲。但令食饱与衣燠，不慕轻裘嗜醲郁。

我闻此语泪盈掬，泽国干戈嗟满目。商山采芝忘宠辱，武陵种桃谢尘俗。

溪居便向野人卜，马蹄安用浮世逐。采山钓水耕且读，不管人间忙祸福。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。